CELEX: 52020PC0495
Language: sl
Date: 2020-09-17
Title: Predlog SKLEP SVETA o stališču, ki se v imenu Evropske unije zastopa v svetu članic Mednarodnega sveta za oljke (IOC), glede pristopa Republike Uzbekistan k Mednarodnemu sporazumu o oljčnem olju in namiznih oljkah iz leta 2015

EVROPSKA KOMISIJA
            Bruselj, 17.9.2020
            COM(2020) 495 final
            2020/0252(NLE)
            Predlog
            SKLEP SVETA
            o stališču, ki se v imenu Evropske unije zastopa v svetu članic Mednarodnega sveta za oljke (IOC), glede pristopa Republike Uzbekistan k Mednarodnemu sporazumu o oljčnem olju in namiznih oljkah iz leta 2015
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki naj se v imenu Unije zastopa v svetu članic Mednarodnega sveta za oljke (v nadaljnjem besedilu: IOC) v zvezi s pristopom Republike Uzbekistan k Mednarodnemu sporazumu o oljčnem olju in namiznih oljkah (v nadaljnjem besedilu: Sporazum).
            
            
               2.Ozadje predloga
            
            
               2.1.Mednarodni sporazum o oljčnem olju in namiznih oljkah
            
            
               Cilji Sporazuma so (i) prizadevanje za enotnost pri nacionalni in mednarodni zakonodaji o fizikalno-kemijskih in organoleptičnih lastnostih oljčnih olj, olj iz oljčnih tropin in namiznih oljk, da bi preprečili morebitne trgovinske ovire, (ii) izvajanje dejavnosti na področju fizikalno-kemijskega in organoleptičnega preskušanja, ki prispevajo k znanju o sestavi in kakovostnih lastnostih oljčnih proizvodov, zaradi utrditve mednarodnih standardov ter (iii) okrepitev vloge Mednarodnega sveta za oljke kot foruma odličnosti za mednarodno znanstveno skupnost na področju oljk in oljčnega olja.
            
            
               Prenovljena različica Sporazuma je začela veljati 1. januarja 2017.
            
            
               Evropska unija je pogodbenica Sporazuma
                  1
               .
            
            
               2.2.Svet članic
            
            
               Svet članic Mednarodnega sveta za oljke (v nadaljnjem besedilu: svet članic) je vrhovni organ in glavni organ odločanja IOC, ima vse pristojnosti za izvajanje in izvaja vse naloge, ki so potrebne za doseganje ciljev tega sporazuma. Evropska unija je kot pogodbenica Sporazuma članica IOC in je zastopana v svetu članic. Sklepi sveta članic o pristopu nove članice se sprejmejo soglasno. Če soglasja ni mogoče doseči v roku, ki ga določi predsednik sveta članic, članice v skladu s členom 10(4)(b) Sporazuma glasujejo. Sklep je sprejet, če zanj glasuje najmanj večina članic, ki imajo skupaj vsaj 86 % deležev članic.
            
            
               IOC ima trenutno 17 članic, Evropska unija pa ima 691 od skupno 1 000 deležev.
            
            
               2.3.Predvideni akt sveta članic
            
            
               Po uradni prošnji Republike Uzbekistan z dne 25. maja 2020 za pristop k Sporazumu se pričakuje, da bo svet članic na prihodnjem zasedanju sveta članic ali v okviru postopka za sprejetje sklepov sveta članic z izmenjavo pisem sprejel sklep glede pristopa Republike Uzbekistan.
            
            
               Namen predvidenega akta je določiti pogoje za pristop Republike Uzbekistan v skladu s členom 29 Sporazuma.
            
            
               Predvideni akt bo postal zavezujoč za pogodbenice s spremembo uravnoteženosti odločanja v svetu članic, kadar se sklepi ne sprejemajo s soglasjem v skladu s členom 10(4) Sporazuma.
            
            
               3.Stališče, ki se zastopa v imenu Unije
            
            
               Čeprav poraba oljčnega olja in namiznih oljk v Republiki Uzbekistan ostaja skromna, se je v zadnjem desetletju močno povečala
                  2
               .
            
            
               Kmetijstvo je eden od ključnih sektorjev uzbekistanskega gospodarstva. Leta 2019 je prispevalo 28 % BDP in zaposlovalo 3,6 milijona oseb. Diverzifikacija kmetijstva je eno od ključnih področij strategije Uzbekistana za obdobje 2020–2030. Vinogradi se na primer razprostirajo na 137 000 hektarih. K tej diverzifikaciji bo prispevalo tudi gojenje oljk
                  3
               . Republika Uzbekistan je leta 2019
                  4
                že proizvedla 45 500 kg oljk.
            
            
               Ker Republika Uzbekistan razvija oljčne sektorje glede na porabo in namerava razviti proizvodnjo, bo njen pristop pod določenimi pogoji okrepil IOC, zlasti glede poenotenja nacionalne in mednarodne zakonodaje o lastnostih oljčnih proizvodov, da se odstranijo vse trgovinske ovire. Ta pristop ustreza ciljem politike Unije v zvezi s standardi za trženje kmetijskih proizvodov, kot je določeno v naslovu II dela II Uredbe (EU) št. 1308/2013 Evropskega parlamenta in Sveta
                  5
               .
            
         
         
            
               Sklep, ki ga bo sprejel svet članic, bo določil pogoje za pristop Republike Uzbekistan glede deležev v IOC in roka za deponiranje listine o pristopu.
            
            
               Deleži članic, ki se uporabijo za določitev finančnih prispevkov in glasovalnih pravic, se izračunajo v skladu s formulo iz člena 11 Sporazuma. Unija bo zagotovila, da se bo ta formula uporabila pri opredelitvi deležev Republike Uzbekistan.
            
            
               Unija bo podprla vse roke za deponiranje listine o pristopu, ki bi Republiki Uzbekistan omogočili, da kmalu pristopi k Sporazumu. Če se deponiranje listine podaljša, lahko Unija v nadaljnjih sklepih, ki jih sprejme svet članic, podpre podaljšanje roka za deponiranje listine.
            
            
               Ob upoštevanju postopka odločanja v svetu članic IOC je stališče Unije potrebno za določitev pogojev za pristop Republike Uzbekistan.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  6
               .
            
            
               4.1.2.Uporaba v obravnavanem primeru
            
            
               Svet članic je organ, ustanovljen s sporazumom, in sicer z Mednarodnim sporazumom o oljčnem olju in namiznih oljkah.
            
            
               Akt, ki naj bi ga svet članic sprejel, je akt s pravnim učinkom. Predvideni akt ima pravni učinek, ker bo vplival na uravnoteženost odločanja v svetu članic, kadar se sklepi ne sprejemajo s soglasjem v skladu s členom 10(4) Sporazuma
                  7
               .
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko.
            
            
               Materialna pravna podlaga za predlagani sklep je zato člen 207 PDEU.
            
         
         
            
               4.3.Zaključek
            
            
               Pravna podlaga predlaganega sklepa bi moral biti člen 207 PDEU v povezavi s členom 218(9) PDEU.
            
            
               2020/0252 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v svetu članic Mednarodnega sveta za oljke (IOC), glede pristopa Republike Uzbekistan k Mednarodnemu sporazumu o oljčnem olju in namiznih oljkah iz leta 2015
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Mednarodni sporazum o oljčnem olju in namiznih oljkah iz leta 2015 (v nadaljnjem besedilu: Sporazum) je bil v imenu Unije v skladu s Sklepom Sveta (EU) 2016/1892
                  8
                podpisan 18. novembra 2016 na sedežu Združenih narodov v New Yorku s pridržkom njegove poznejše sklenitve. Unija je s Sklepom Sveta (EU) 2019/848 z dne 17. maja 2019
                  9
                sklenila Sporazum, ki je začel začasno veljati 1. januarja 2017 v skladu s členom 31(2) Sporazuma.
            
            
               (2)V skladu s členom 29 Sporazuma lahko svet članic Mednarodnega sveta za oljke (v nadaljnjem besedilu: svet članic) določi pogoje za pristop katere koli vlade k Sporazumu.
            
            
               (3)Vlada Republike Uzbekistan je uradno zaprosila za pristop k Sporazumu. Zato bi moral biti svet članic pozvan, da na prihodnjem zasedanju sveta članic ali v okviru postopka za sprejetje sklepov sveta članic z izmenjavo pisem določi pogoje za pristop Republike Uzbekistan glede deležev v IOC in roka za deponiranje listine o pristopu.
            
            
               (4)Ker Republika Uzbekistan razvija oljčne sektorje v zvezi s porabo in namerava razviti proizvodnjo, bi lahko njen pristop pod določenimi pogoji okrepil IOC, zlasti glede poenotenja nacionalne in mednarodne zakonodaje o lastnostih oljčnih proizvodov, da se odstranijo vse trgovinske ovire.
            
            
               (5)Primerno je določiti stališče, ki naj se v imenu Unije zastopa v svetu članic, saj bodo imeli sklepi, ki bodo sprejeti, pravni učinek na Unijo, zlasti ker bodo vplivali na uravnoteženost odločanja v svetu članic, kadar se sklepi ne sprejemajo s soglasjem v skladu s členom 10(4) Sporazuma –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na prihodnjem zasedanju sveta članic Mednarodnega sveta za oljke ali v okviru postopka za sprejetje sklepov sveta članic z izmenjavo pisem, glede pogojev za pristop vlade Republike Uzbekistan k Sporazumu, je v Prilogi.
            
            
            
               Člen 2
            
         
         
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2) ter Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).
               
               
                  
                     (2)
                  
                        Glede na podatke, ki jih je predložila Republika Uzbekistan, se je uvoz oljčnih proizvodov povečal s 15,3 tone v letu 2015 na 223 ton v letu 2019. 
               
               
                  
                     (3)
                  
                        Govor uzbekistanskega ministra za kmetijstvo Džamšida A. Hodžajeva na 111. zasedanju Mednarodnega sveta za oljke (IOC), 1. julij 2020.
               
               
                  
                     (4)
                  
                        Glede na podatke, ki jih je predložila Republika Uzbekistan, se je uvoz oljčnih proizvodov povečal s 15,3 tone v letu 2015 na 223 ton v letu 2019. 
               
               
                  
                     (5)
                  
                        Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in o razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
               
               
                  
                     (6)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (7)
                  
                        Akti sveta članic, ki zadevajo tržne standarde za oljčno olje, se lahko sprejmejo brez soglasja, so zavezujoči po mednarodnem pravu v skladu s členom 20(3) Sporazuma in lahko odločilno vplivajo na vsebino zakonodaje EU, in sicer na delegirane in izvedbene akte na podlagi Uredbe (EU) št. 1308/2013.
               
               
                  
                     (8)
                  
                        Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2).
               
               
                  
                     (9)
                  
                        Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).
               
            
      
    ---documentbreak--- 
      
         
               EVROPSKA KOMISIJA
            Bruselj, 17.9.2020
            COM(2020) 495 final
            PRILOGA
            k
            predloguSKLEPA SVETA
            o stališču, ki se v imenu Evropske unije zastopa v svetu članic Mednarodnega sveta za oljke (IOC), glede pristopa Republike Uzbekistan k Mednarodnemu sporazumu o oljčnem olju in namiznih oljkah iz leta 2015
            
               
         
         
            
               PRILOGA 
            
            
               Unija na prihodnjem zasedanju sveta članic ali v okviru postopka za sprejetje s strani sveta članic z izmenjavo pisem podpre pristop vlade Republike Uzbekistan k Sporazumu, če se deleži Republike Uzbekistan izračunajo v skladu s formulo iz člena 11 Sporazuma in če rok za deponiranje listine o pristopu ni daljši od leta in pol po sklepu sveta članic. Če se deponiranje listine podaljša, lahko Unija v nadaljnjih sklepih, ki jih sprejme svet članic, podpre podaljšanje roka za deponiranje listine.